
«Brel». Concepte, coreografia i dansa: Anne Teresa De Keersmaeker, Solal Mariotte. Chansons: Jacques Brel. Disseny de llums: Minna Tiikkainen, Marla van Kessel (assistència d’il·luminació). Escenografia: Michel François. Vestuari: Aouatif Boulaich. Dramatúrgia: Wannes Gyselinck. Disseny de so: Alex Fostier. Direcció d’assajos i assistents: Johanne Saunier, Nina Godderis. Recerca coreogràfica: Pierre Bastin. Recerca musical: France Brel / Fondation Jacques Brel, Filip Jordens. Creació de vídeo: Stijn Pauwels. Muntatge de vídeo: Lennert De Taeye. Coordinació i planificació artística: Anne Van Aerschot. Assistència a la directora artística: Martine Lange. Management en gira: Anne Van Aerschot. Direcció tècnica: Thomas Verachtert, Bennert Vancottem (director tècnic adjunt). Tècnics: Pieter Kint, Jan-Simon De Lille, Arno Truyens. So: Alex Fostier. Coordinació de vestuari: Chiara Mazzarolo, Els Van Buggenhout. Costura: Sylvie Borremans, Lisa Fayt, Francesca Pisano. Direcció general: Lies Martens. Distribució: Frans Brood Productions. Producció: Rosas. Coproduït per Grec 2026 Festival de Barcelona, Concertgebouw Brugge (Bruges), Festival d’Avinyó, ImPulsTanz (Viena), La Comédie de Clermont-Ferrand, La Comète (Châlons-en-Champagne), La Monnaie / De Munt (Brussel·les), L’Intime Festival de Namur (Namen), Piccolo Teatro di Milano – Teatro d’Europa (Milà), Théâtre de la Ville (París). Amb el suport de Dance Reflections de Van Cleef & Arpels. Aquesta producció té el suport del Refugi Fiscal del Govern Federal Belga a través de Casa Kafka Pictures. Rosas té el suport de la Comunitat Flamenca i la Comissió Comunitària Flamenca (VGC). Festival Grec 2026. Teatre Grec. Barcelona. Del 16 al 17 de juliol 2026.
______________________________________________________
Crit

Sensible, juganera, íntima, pallassa, malenconiosa, quan la malenconia no és nostàlgia, sinó consciència del temps. Dijous, Rosas va posar els intèrprets al davant del mirall de l’amor concebut a l’estil de Brel, com un compromís amb el món. Suats per la xafogor i amb la humitat impregnant-ho tot, el Grec va regalar a Brel fragilitat: Keersmaekeer i Mariotte semblaven nens savis, precisos com un metrònom, però també vulnerables i amb ganes de joc. 
A estones, el to era cinema mut i cabaret, fidels a Brel, però també crònica de si mateixos, amb la seva part de retrat col·lectiu. La paret de roca servia de pantalla. Gargotejada per la il·luminació amb les ombres dels ballarins, les rugositats insinuaven pintures rupestres, a estones il·luminada amb enregistraments del cantant o d’aquest país seu que també és el de Keersmaeker i, via l’escola Parts i la companyia Rosas, el d’adopció del ballarí i breakdancer Solal Mariotte.

L’accent belga sempre s’ha dessagnat a les cantonades del silenci. Ho demostren Simenon i Magritte, l’escultor i performer Jan Fabre i el coreògraf Wim Vandekeybus, on la pulcritud formal no ha amagat mai els tremolors de l’ànima.

En el transcurs d’una escena, el focus circular de llum orbitava sobre l’escenari convertit en la música de les esferes d’una temporalitat fugitiva. El ritual intergeneracional s’hi concreta: el cos concís de Keersmaeker contrasta amb el cos dinàmic de Mariotte, però tots dos són expressius. Alguns dels passos ja són cànon.

Si dimarts reconeixíem en la coreana Her Sung-im el minimalisme serial dels girs amb alçament de braç de Fase, de Keersmaeker, aquí aquests passos de fa 44 anys arrencaven d’una foto de Brel en un posat semblant. ¿Uns i altres han esdevingut cànon institucionalitzat? Més aviat presenten les mateixes rebel·lia i recerca.


Brel, Keersmaeker o Mariotte no només són cànon, sinó també canó que dispara contra el clixé, igual que les cançons carregaven contra la violència institucional amb imatges tan tendres com explosives. Són cant, amor, al·legat. Un crit contingut i ferotge.
Joaquim Noguero, La Vanguardia, 18 juliol 2026
L’art de ballar cançons populars


Que les cançons més populars de Jaques Brel serien el plat principal ho indicava el títol de la proposta (Brel). El seu repertori es l’oportunitat perquè Anne Teresa de Keersmaeker balli, com si estigués en una festa privada. És cert que, entenent la trajectòria de Rosas i programat al Teatre Grec es podia imaginar que la coreografia seria molt més completa, amb un repartiment extens. I no és el cas (el programa de mà no enganya: Keersmaeker ballava només acompanyada de Solal Mariotte).

Pot semblar una proposta insuficient. Perquè alguns dels seus moviments de duet es poden veure, ballats en conjunt, en revetlles de festa major popular. Però el mèrit dels ballarins es moure’s amb la mateixa cadència, però amb una intensitat continguda, que sembla que provoqui el buit al seu entorn, com si absorbissin l’aire, en comptes de projectar energia desordenada, dels envelats populars.


Pere (Gay) Faura va treballar a Rosas amb Keersmaeker. Veient el gust per un cançoner generalista (la coreògrafa també va ballar Joan Baez el 2009 al Grec, és comprensible que el ballarí també hagi decantat per relacionar John Travolta, Cantando bajo la lluvia i la coreografia matemàtica de Rosas (Sin baile no hay paraiso), o que reivindiqui ballant un repertori obertament gai (Mètode rosa), que ha catalanitzat, per trencar el trauma de fer pública la seva homosexualitat a la família a la vegada que sentir que només podia lligar en castellà. Beneïda normalitat.


Brel era un cantant belga que va triomfar amb el repertori en francès, però també havia cantat en flamenc.Temes com Ne me quitte pas, van ressonant a l’escenari. Tot i que el repte és el de celebrar la cançó ballant tot representant els amors i (sobretot) desamors de Brel la forma s’alterna amb recursos de vídeos i ombres. Un joc variat, que denota varietat de presentacions, sempre procurant donar el toc més potent al tema. Brel, amb la seva interpretació del dimoni que afirma que el món va ben tort per a garantir la continuïtat de l’infern Le diable (Ça va) agafa el to de la chanson i noms com Georges Brassens (La mauvaise reputation), Edith Piaf o Charles Aznavour.


Per últim, una queixa. És comprensible que les nits tòrrides de Barcelona d’aquest Grec hagin afectat l’agradable sensació de frescor als jardins. Pot ser que la xafogor faci una mala passada i ompli d’humitat fins a relliscar els artistes al linòleum (no va succeir a L’òpera de tres rals ni a Inventions) el que costa d’entendre és que no es miri d’assecar puntualment, quan els artistes es disculpen de l’imprevist. No haurien ballat excessivament més, però és que si ho volguessin fer, tampoc seria raonable, amb el risc de lesions i d’accidentar una vetllada d’estiu.

Jordi Bordes, Recomana, 21 juliol 2026
El plaer d'envellir sense madurar

“Els vells ja no parlen. O si de cas, ho fan alguna vegada mirant-se de cua d’ull. Tant si són rics com si són pobres, ja no tenen il·lusions, no tenen més que un cor per a tots dos. Els vells no moren,  un dia es queden adormits i dormen massa temps. Tenen por a perdre’s. I, malgrat tot, es perden”.


Això ens diu Jaques Brel a “Les vieux”, una preciosa cançó (¿quina cançó de Brel no ho és?) sense la qual, i per no moure’ns de casa, el llavors molt jove Joan Manuel Serrat de ben segur no hauria tingut la inspiració que el portà a composar “Els vells amants” i “La tieta”, dues també ben precioses cançons del tot brelianes. Però la petjada de Brel va molt més enllà d’aquella que podem reconèixer en cantautors dels anys seixanta del passat segle acostumats a devorar tot allò relacionat amb la millor “chanson” cantada en francès; la petjada ha estat ben assumida per talents musicals tan diversos com ara ho són els de David Bowie, Marianne Faithfull, Sting,  Frank Sinatra, Liza Minnelli o Franco Battiato, per esmentar només algunes de les moltes celebritats que han versionat  temes seus.


I no cal ni dir que moltes ho han fet per tal d’oferir la seva pròpia versió de “Ne me quitte pas”, potser la més emblemàtica cançó d’abandonament amorós i desesperat intent de recuperar allò que ja sembla irrecuperable composada al llarg del segle XX. I naturalment, també ella fa acte de presència entre les vint-i-cinc perles musicals que formen la banda sonora de l’espectacle amb el qual la gran Anne Teresa de Keersmaeker, la creadora d’aquesta  companyia fonamental de la dansa contemporània que és Rosas (el nom de la qual, per cert, serveix per  fer-li també una còmplice picada d’ullet al títol i el contingut d’un dels altres temes de Brel) li ret tribut a l’esplèndid compositor i cantant belga que, d’altra banda, estava fet alhora un bon actor.


I no ho dic tant pensant en la seva ben extensa filmografia, d’altra banda molt més irregular que el seu immens legat musical. Ho dic pensant més aviat en la força interpretativa que oferia als seus electritzants concerts: Brel es deixava la pell fins arribar a l’extenuació, per tal de convertir cada tema en un petit acte teatral portat al límit.


Puntualment, també les imatges d’alguns d’aquests concerts fan breu acte de presència a l’escenari. En un dels millors moments de la proposta, aquestes imatges fins i tot es projecten damunt el cos nu i l’espatlla nua d’una Kaersmaeker que visualitza així de manera ben gràfica la seva identificació/fusió amb les poderoses, intenses, de vegades posseïdes de ben enginyosa ironia i sovint construïdes amb colpidora emotivitat, lletres de Brel. Davant d’elles es perden les defenses i només resta la més receptiva nuesa.


La lletra que heu pogut llegir a l’inici d’aquest text, n’és una bona mostra. Com ho són les altres nombroses  referències a la vellesa que va incloure a la seva discografia aquest Brel que mai no va arribar a experimentar-la personalment, perquè la mort a la qual va cantar també més d’un cop (fins i tot quan ja se sabia sentenciat per ella de manera imminent), se’l va emportar quan només tenia quaranta-nou anys.


Però si d’una cosa podem estar segurs és que, si Brel hagués arribat a vell, ho hauria fet intentant no arribar mai a la maduresa, si per maduresa entenem aquell estadi de la vida en el qual la raó s’imposa al desig i el conformisme li barra el pas als somnis. La negació d’aquesta forma de maduresa la reivindica Brel en un altre dels temes que sonen a l’espectacle, aquell en el qual li canta a una parella que al llarg de la seva convivència se les ha vistes  de tots els colors , però que està aconseguint envellir sense caure en la temptació de madurar.


I cal imaginar que aquest és també el compromís que manté amb ella mateixa aquesta  Kaersmaeeker que, a l’hora de confeccionar un  homenatge a Brel, no ha buscat pas la complicitat d’un company generacional (la creadora acaba de complir les seixanta-sis primaveres) potser tan acostumat a escoltar Brel com ella mateixa, sinó la d’un ballarí de vint-i-cinc anys anomenat Solal Mariotte, considerat ja com un molt prometedor nou talent emergent de la dansa contemporània i format en el món del breakdance a qui, potser, fins aquesta trobada, el nom de Brel li resultava o bé desconegut, o bé molt llunyà i molt vinculat a generacions anteriors a la seva.


Val a dir que la Kaersmaeeker també hauria pogut imaginar aquesta proposta convertida en un solo, perquè això és justament el que feia amb la seva també adorada Joan Baez a “Once”  i l’esperit ve a ser una mica el mateix. En aquella memorable coreografia, Anne Teresa, mentre anava posant al tocadiscos les cançons de la Baez, es deixava portar per elles sense buscar cap mena de perfecte sincronització .


I anava així creant una dansa que venia a semblar-se força a aquella que nosaltres podem improvisar quan ens trobem tot sols a la sala d’estar de casa nostra, no esperem cap visita, i ens sabem a resguard de la mirada furtiva que podria arribar des d’alguna finestra indiscreta. Llavors, pot passar que el tema que escoltem ens inviti a moure’ns seguint-li les passes o improvisant el gest que ens suggereix la seva lletra, sense més objectiu que donar-li forma al sentiment que ens ha despertat la melodia i les paraules que l’acompanyen.


L’Anne Teresa inicia l’espectacle tot projectant damunt un escenari encara buit de presència humana la lletra de “Le diable (ça va)“, i recordant-nos  així que el dimoni i els seus cabrons servidors segueixen fent prevaldre els seus perversos interessos a costa de la gent honesta, tal i com ja ho feien quan Brel composà la cançó. I tot seguit, la creadora irromp a l’escenari i comença a moure’s buscant una connexió gairebé minimalista amb els temes que en cap cas s’apropa a l’intent d’exhibició de virtuosisme.


Però poc després, una veu que fins i tot podria semblar un xic burleta, comença alhora a repetir allò que diu la veu de Brel des de la foscor. Ben bé podria tractar-se de l’espontània intervenció d’un espectador emprenyador i maleducat. Però no: resulta que és en Solal qui s’està apropant cada cop més a l’escenari, fins que l’Anne Teresa el convidi a integrar-se ja del tot en ell. I no: el que ve després no és pas una sèrie d’harmoniosos duet intergeneracionals executats amb impecable pulcritud.


El que ve després és un constant anar i venir entre el pas dansat i el pas caminat. Entre l’acció i l’aparent inacció que implica quedar-se quiets escoltant allò que diu el cantant i convertir-ho tot seguit en un breu gest còmic o en un apunt de patètic dramatisme o en una caricaturesca farsa. Entre anar agafats del bracet o situar-se un a notable distància de l’altre ,observant el que fa l’altre… o potser donant-li l’esquena.


En aquest sentit, la primera part de l’espectacle fa que ell sigui més espectador que protagonista, i arribat el segon tram les coses es capgiren, mentre ell ens demostra com de difícil resulta seguir la llum d’un focus fugitiu que mai et permet entrar dins del seu cercle lumínic. Tot i que, quan el focus resta quiet i en Solal es fa seu el micro, dona bona constància de fins a quin punt l’ha deixat tocat Brel, independentment del grau de coneixement que tingués sobre ell abans de convertir-se en copartícip d’aquesta exquisida proposta.


Una proposta que, això sí, la nit de l’estrena de l’espectacle ens va arribar limitada per les relliscoses condicions en les quals es trobava el sòl de l’escenari, assenyalades per la creadora poc després d’haver-se iniciat la representació i remarcades de nou quan, un cop finalitzada aquesta, Keersmaeeker va desitjar que tant de bo poguéssim recuperar l’espectacle  sense aquestes limitacions. Es fa difícil d’entendre, per què no es va interrompre la funció a temps, evitant tant el risc evident que corrien els dos intèrprets, com la percepció de l’espectacle que el públic anava a emportar-se a casa.


El que ve després és un constant anar i venir entre el pas dansat i el pas caminat. Entre l’acció i l’aparent inacció que implica quedar-se quiets escoltant allò que diu el cantant i convertir-ho tot seguit en un breu gest còmic o en un apunt de patètic dramatisme o en una caricaturesca farsa.

Ramon Oliver, Recomana, 22 juliol 2026

Una de Brel al Teatre Grec


Al Teatre Grec es va presentar Brel, la darrera peça d’Anne Teresa de Kersmaeker amb el jove ballarí Solal Mariotte. Un peça que repassa el cançoner de Jacques Brel —pels de la meva generació, conegut per la cançó Ne me quitte pas— unint música i dansa en una actuació de 80 minuts. El cas és que la música, els amants de Brel la van gaudir segur, els que no el tenim tant present, vam aprendre alguna cosa de francès (gràcies als sobretítols). 
Però, malauradament, la dansa no en va sortir tan ben parada. La notícia de la primera nit de funció va ser que De Kersmaeker i Mariotte relliscaven i van patir per no caure, però podria haver estat pitjor si efectivament haguessin caigut, no oblidem que la coreògrafa belga té seixanta-sis anys. El cas és que el terra estava humit per la combinació de calor, humitat i el material del linòleum, i sembla que no hi havia res que es pogués fer per evitar-ho o arreglar-ho. Ja ens estranyava que encara no hagués plogut cap dia durant el festival, però el canvi climàtic no perdona, i De Kersmaerker ens ha redimit a tots els barcelonins per no haver patit els incendis.


Una llàstima i molt mala sort, perquè aquest tipus de situacions eclipsen tota la resta de l’espectacle i és difícil fer-se a la idea de com hagués estat sense aquesta casuística, que ens va tenir amb l’ai al cor gairebé tot l’espectacle (repeteixo, de 80 minuts). Sembla que la decisió de continuar l’espectacle va ser de la mateixa De Kersmaeker, i tractant-se del Teatre Grec és evident que la decisió és complicada, però penso que gran part de l’amfiteatre li hauríem agraït aturar i cancel·lar-lo.

Tot i això, veure com Mariotte cuidava De Kersmaeker i assumia el risc, aportava una part humana molt més real que qualsevol interpretació intel·lectual o transcendència cultural de l’espectacle. Dit això, es fa difícil valorar la resta de la proposta, però posaria la mà al foc que, si no fos per aquest ensurt, amb prou feines n’hauríem parlat gaire.

Júlia Vernet, Recomana, 30 juliol 2026

